b'\n_START_ARTICLE_\nPolemon Ilionlainen\n_START_PARAGRAPH_\nPolemon Ilionlainen (my\xc3\xb6s Polemon Ateenalainen; m.kreik. \xce\xa0\xce\xbf\xce\xbb\xce\xad\xce\xbc\xcf\x89\xce\xbd) (100-luku eaa.) oli antiikin kreikkalainen stoalaiseen koulukuntaan kuulunut filosofi ja maantieteilij\xc3\xa4. H\xc3\xa4n oli kotoisin joko Ilionista tai Sikyonista. My\xc3\xb6hemmin h\xc3\xa4n sai Ateenan kansalaisuuden, ja siksi h\xc3\xa4net tunnetaan my\xc3\xb6s Polemon Ateenalaisena. H\xc3\xa4nt\xc3\xa4 ei kuitenkaan tule sekoittaa akatemialaiseen Polemoniin._NEWLINE_Polemon oli Euegeteen poika ja Aristofanes Byzantionlaisen ja Ptolemaios V:n aikalainen. Filosofina h\xc3\xa4n oli Panaitioksen seuraaja. H\xc3\xa4n matkusteli laajasti ja ker\xc3\xa4si tietoja eri maista. H\xc3\xa4nen kirjoituksistaan tunnetaan ennen kaikkea kokoelma epigrammeja. Athenaios lainaa Polemonia usein.'